Politiet: To selvmord knyttes til Ashley Madison-hackingen
Det melder BBC. – Denne morgenen har vi to ubekreftede rapporter om selvmord assosiert med offentliggjøringen av informasjon fra to Ahley Madison-brukeres profiler, sa Bryce Evans ved politiet i Toronto på en pressekonferanse mandag. Samtidig bekreftet politiet i Toronto at Avid Life Media tilbyr en belønning på 500.000 dollar til enhver som kan gi opplysninger som fører til at gjerningspersonen blir tatt.Nettstedet, som ble angrepet av hackere i forrige uke, har rundt 37 millioner brukere verden over. Det har tidligere profilert seg på diskresjon og på at deres brukere, som ofte er i parforhold, kan føle seg sikre på at deres informasjon ikke blir delt med andre. Hackerne har truet med å frigi alle brukerdata hvis ikke det kontroversielle nettstedet legges ned. I forrige uke gjorde de alvor av truslene. Bakgrunn: Utroskapsside hacket - navn på utro menn frigitt Brukerinformasjonen inneholder blant annet navn, adresser, kredittkortinformasjon, samt intime detaljer om brukernes seksuelle fantasier og preferanser. – Dette er et av de største datatyveriene i verden, og personlig informasjon tilhørende flere titalls millioner brukere er eksponert, sier Evans til BBC.Mandag ble det kjent at flere kanadiske Ashley Madison-brukere har gått til gruppesøksmål mot Avid Dating Life og Avid Life Media, selskapene som eier nettstedet, melder Time Magazine. Disse hevder seg utlevert på nettet i kjølvannet av sommerens hackingskandale. Til sammen krever de 578 millioner dollar fra utro-nettstedet, noe som tilsvarer nærmere 5 milliarder norske kroner. Ashley Madison frister med slagordet «Livet er kort, unn deg et sidesprang». Frem til nå har nettstedet operert med en såkalt «Full Delete»-tjeneste som lovet å slette alle data til brukere som ønsket å avslutte medlemskapet. Angivelig var det dette tilbudet som provoserte hackerne i utgangspunktet. «Ashley Madison tjente 1,7 millioner dollar (cirka 14 millioner kroner, journ.anm) på Full Delete i 2014. Tjenesten er en løgn», skrev «Impact Team» i en tidligere uttalelse.I et intervju med CNBC i forrige uke sa sidens eier og administrerende direktør i Avid Life Media, Noel Biderman, at de har leid inn et større internettsikkerhetsfirma for å finne ut av hvordan hackerne fikk tilgang til brukerdataene. Ifølge Biderman peker alle spor foreløpig i retning av en konkret person, som tidligere har jobbet for selskapet. – Vedkommende, som ikke har vært fast ansatt, har definitivt vært involvert med arbeidet med flere av våre tekniske løsninger. I en pressemelding sa Biderman at de ikke tar lett på hendelsen. – Vi benekter ikke at dette har skjedd. Enten du liker oss eller ikke - dette var fremdeles en kriminell handling.
Kanadisk politi knytter to selvmord til hackingen av utroskapsnettsiden Ashley Madison.